Армията е формирана в края на октомври (по стар стил) 1912 г., след като войските, разгромени в Люлебургаско-Бунархисарското сражение, са реорганизирани и разположени на укрепената линия край Чаталджа, между езерата Деркос (до Черно море) и Бююкчекмедже (до Мраморно море). Командването е поето лично от Назим паша (по това време фактически главнокомандващ на османските въоръжени сили и министър на войната). С привличането на подкрепления от 3-та армия (дислоцирана на кавказката граница на империята) и на запасняци от Анадола към 4 (17) ноември (в началото на Чаталджанската операция) числеността ѝ надвишава 140 000 офицери и войници със 103 000 пушки, 316 оръдия и 62 картечници).